ครม.ไฟเขียวซื้อสินค้าผ่านบัตรเดบิต คืนภาษี 5% 1-15 ก.พ.62
ครม.ผ่านมาตรการช็อปตรุษจีนซื้อสินค้าผ่านบัตรเดบิต 1 - 15 ก.พ. ไม่เกิน 2 หมื่นบาท คืนแวต 5% ผ่านพร้อมเพย์
18 ธ.ค. 2561

ครม.ผ่านมาตรการช็อปตรุษจีนซื้อสินค้าผ่านบัตรเดบิต 1 - 15 ก.พ. ไม่เกิน 2 หมื่นบาท คืนแวต 5% ผ่านพร้อมเพย์
เมื่อวันที่ 18 ธ.ค. นายพุทธิพงษ์ ปุณณกันต์ โฆษกประจำสำนักนายกรัฐมนตรี แถลงผลการประชุมคณะรัฐมนตรีว่า ที่ประชุมมีมติเห็นชอบมาตรการคืนภาษีมูลค่าเพิ่ม (VAT) ในอัตราร้อยละ 5 สำหรับการใช้จ่ายในช่วงวันที่ 1-15 ก.พ. 2562 เพื่อเป็นของขวัญวันตรุษจีนให้กับประชาชนทั่วไป ที่ใช้จ่ายผ่านบัตรเดบิตและลงทะเบียนพร้อมเพย์ ที่ซื้อสินค้าและบริการ ไม่รวมสินค้าที่ต้องเสียภาษีสรรพสามิต อาทิ เหล้า บุหรี่ โดยมีวงเงินการซื้อสูงสุดไม่เกิน 20,000 บาท จะได้รับการโอนเงินคืนผ่านระบบพร้อมเพย์จำนวน 1,000 บาท ซึ่งมาตรการดังกล่าวเป็นการส่งเสริมระบบการชำระเงินอิเล็กทรอนิกส์ของรัฐบาลและยังเป็นการใช้เงินปัจจุบัน ไม่ใช่เงินอนาคตและผลประโยชน์จะตกกับคนไทยที่ไม่ใช่ต่างชาติที่เป็นตัวกลางชำระเงินบัตรเครดิตด้วย
ทั้งนี้คาดว่ามาตรการดังกล่าวจะทำให้รัฐบาลสูญเสียรายได้จากการจัดเก็บภาษีราว 9,240 ล้านบาท โดยข้อมูลจากธนาคารแห่งประเทศไทย (ธปท.) ณ ปัจจุบันมีจำนวนผู้ลงทะเบียนพร้อมเพย์ อยู่ที่ 39 ล้านคน ผูกกับบัตรประชาชน 26.7 ล้านคน และผูกกับหมายเลขมือถือ 12.3 ล้านคน